Anestezie generală pentru Netanyahu: Premierul israelian se operează de hernie, pe care ar fi descoperit-o în timp ce mii de israelieni protestau la Tel Aviv și în fața locuinței sale din Ierusalim
Premierul israelian Benjamin Netanyahu va fi sedat complet în timpul unei anestezii generale pentru a fi operat de hernie, relatează Sky News.
Intervenția chirurgicală va avea loc după o reuniune a cabinetului de război al Israelului de duminică. Netanyahu va fi supus unei intervenții chirurgicale în timp ce în Tel Aviv mii de israelieni îl contestă, îi cer să demisioneze și cer organizarea de alegeri anticipate.
Hernia lui Netanyahu ar fi fost descoperită în timpul unui control de rutină efectuat sâmbătă seară, când mii de israelieni protestau în stradă, la Tel Aviv și convocau la manifestații de proporții în Ierusalim.
Ministrul Justiției, Yariv Levin, care este și viceprim-ministru și un apropiat al lui Netanyahu, îi va prelua atribuțiile pe durata intervenției.
Netanyahu va fi supus operației în timp ce mii de israelieni sunt așteptați să se adune pentru a-și arăta frustrarea față de guvernul său și pentru a-l îndemna să demisioneze.
În vârstă de 74 de ani, Netanyahu a suferit anterior o operație de hernie în 2013 și i s-a montat un stimulator cardiac anul trecut, mai notează Sky News.
Netanyahu este contestat de peste un an, din ianuarie 2023, când a anunțat o contrareformă a Justiției care ar fi mutilat independența magistraților, fapt care a scos zeci de mii de israelieni în stradă în fiecare weekend.
Sâmbătă seară, protestatarii au blocat unul dintre principalele drumuri din Tel Aviv, în timp ce două mitinguri paralele au avut loc, unul cerând eliberarea ostaticilor reţinuţi în Gaza şi celălalt criticând guvernul israelian. Poliţia a folosit tunuri cu apă împotriva demonstranţilor care au aprins focuri şi au blocat o parte a drumului cu mașini, notează AFP.
Mai mult, la Ierusalim, sute de persoane s-au adunat în faţa locuinţei lui Netanyahu şi au cerut demisia acestuia. Presa israeliană a relatat demonstraţii împotriva guvernului în alte câteva oraşe din ţară, dar la o scară mai mică.
Însă familiile ostaticilor israelieni ținuți în Gaza din 7 octombrie 2023 au convocat un protest de proporții în faţa Parlamentului de la Ierusalim săptămâna viitoare.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank